૨૯ વરસનો યુવાન પોતાનું ગળું ટૂંપીને આત્મહત્યા કરે ત્યારે એ કેવી માનસિક પ્રતારણામાંથી પસાર થયો હશે તે કલ્પી શકાય છે. કહેવા માટે એમ પણ કહી શકાય કે એ નબળો હતો. વિપરીત પરિસ્થિતિનો સામનો કરતા તેને ન આવડ્યું. પૂનામાં એક ખાનગી કંપનીમાં કામ કરતો અપૂર્વજીત મિત્રાએ પોતાની પત્ની અને તેના પરિવાર તરફથી થતું માનસિક ટોર્ચર સહન ન થતાં આત્મહત્યા કરી. પિતૃસત્તાક માનસિકતાને કારણે પુરુષને પણ ત્રાસ હોઈ શકે તે તરત જ માનવું અઘરું લાગે છે. પુરુષોને પણ કહેતાં સાંભળ્યા છે કે પુરુષોના આંસુ તો મગરના આંસુ હોય છે. પુરુષપ્રધાન માનસિકતા માટે એકમાત્ર પુરુષ જ જવાબદાર છે એવું મારા જેવી અનેક સ્ત્રીઓ માનવા તૈયાર નથી. આજના જમાનામાં તો નહીં. સ્ત્રીઓની માનસિકતા પણ પિતૃસત્તાક માનસિકતાને પોષવાનું કામ કરે છે.